text: Ny turist-attraktion
  12 juli 2011 kl. 14.56
  En ny turist-attraktion ved Klebæk Høje nord for Bække ved Hærvejen stod i dag færdig.
  Nu kan turister og andre interesserede få et bedre indtryk af den oprindelige skibs-sætning fra vikingetiden.
  I stedet for de oprindelige sten har Kulturarvsstyrelsen placeret stål-silhuetter.
  Fortidsmindet i Klebæk repræsenterer flere tidsaldre.
  
  Højene
  Højene fra bronzealderen hedder Klebæk høje og er det ældste fortidsminde på stedet. Siden kom skibssætningen med en runesten fra 900-tallet og til sidst et vejforløb henover skibssætningen.
  Bække monumentet er en 45 m lang skibssætning fra vikingetiden.
  Ved en udgravning i 1957-1958 fandt man ud af, at den oprindeligt har bestået af ca. 60 rejste sten.
  Midt i skibet lå graven. Der blev kun fundet ganske få ting i graven, men muligvis har den været plyndret.
  Runestenen i skibets stævn er rejst i 900-tallet.
  Den fortæller, at ?Ravnunge-Tue gjorde disse kumler (mindesmærker) efter sin moder Vibrog.
  Udgravningen viste også, at hærvejen på et tidspunkt har gået hen over skibssætningen. Hærvejen var middelalderens hovedvej ned gennem Jylland.
  